***Nacrt Prijedloga Odluke***

Na temelju članka 17. st. 1. te članka 289. Zakona o socijalnoj skrbi (''Narodne novine'', broj 18/22 i 46/22), članka 19. stavak 1. alineja 5. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 33. Statuta Općine Rešetari („Službeni glasnik Općine Rešetari“ br 1/18, 1/20 i 1/21), Općinsko vijeće Općine Rešetari na \_\_ sjednici održanoj \_\_\_ 2022. godine, donosi

**O D L U K U**

**O SOCIJALNOJ SKRBI OPĆINE REŠETARI**

**I. OPĆE ODREDBE**

Članak. 1

Ovom Odlukom utvrđuju se djelatnosti socijalne skrbi na području Općine Rešetari, korisnici socijalne skrbi, prava i socijalne usluge koje iznad standarda pruža i osigurava Općina Rešetari (u nastavku teksta: Općina Rešetari) te uvjeti, način i postupak za njihovo ostvarivanje.

Članak 2.

Socijalna skrb je organizirana djelatnost od javnog interesa za Općinu Rešetari čiji je cilj pružanje pomoći socijalno ugroženim građanima Općine Rešetari, kao i osobama u nepovoljnim osobnim ili obiteljskim okolnostima, koja uključuje prevenciju, promicanje promjena, pomoć u zadovoljavanju osnovnih životnih potreba i podršku pojedincu, obitelji i skupinama, u svrhu unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo i društveni život Općine Rešetari.

Članak 3.

Poslove u vezi s ostvarivanjem prava iz socijalne skrbi propisanih ovom Odlukom obavlja Jedinstveni upravni odjel Općine Rešetari (u nastavku teksta: nadležni Odjel) samostalno ili u suradnji s ostalim institucijama, mjesnim odborima, vjerskim zajednicama, udrugama, ustanovama i drugim domaćim i stranim pravnim i fizičkim osobama, odnosno ustanove socijalne skrbi.

Poslove ili dio poslova u vezi s ostvarivanjem prava utvrđenih ovom Odlukom, odnosno pružanje usluga ili dijela usluga korisnicima prava iz ove Odluke, Općina može povjeriti i nekoj drugoj pravnoj ili fizičkoj osobi ovlaštenoj za obavljanje tih usluga, za što će se sa istima sklopiti ugovor o međusobnim pravima i obvezama.

Članak 4.

Prava iz socijalne skrbi utvrđena ovom Odlukom ne mogu se ostvarivati na teret Općine Rešetari ukoliko je Zakonom o socijalnoj skrbi (u daljnjem tekstu: Zakon) ili drugim propisom određeno da se ta prava ostvaruju prvenstveno na teret Republike Hrvatske te drugih pravnih i/ili fizičkih osoba.

Iznimno od odredbi stavka 1. ovog članka, ako su pojedina prava, koja prema ovoj Odluci osigurava Općina Rešetari, po svojoj visini i/ili po svome opsegu utvrđena u višem iznosu ili u većem obimu od prava i pomoći koja osigurava Republika Hrvatska, odnosno centar socijalne skrbi ili druga pravna ili fizička osoba, Općina Rešetari će ta prava osigurati do visine razlike između prava koje oni osiguravaju i prava koja su utvrđena ovom Odlukom.

**II. ZNAČENJE POJEDINIH IZRAZA**

Članak 5.

Za potrebe primjene i provedbe ove Odluke, a temeljem odredbi Zakona kojim se uređuju pitanja socijalne skrbi (u daljnjem tekstu: Zakon), pojedini izrazi imaju sljedeća značenja:

1. *Samac* je osoba koja živi sama.

2. *Kućanstvo*je zajednica osoba koje zajedno žive i podmiruju troškove života.

3. *Korisnik*je osoba ili kućanstvo koji u sustavu socijalne skrbi ostvaruje naknadu, socijalnu uslugu ili

drugi oblik pomoći propisan Zakonom.

4. *Samohrani roditelj*je roditelj koji živi sam s djetetom, sam skrbi o njemu i sam ga uzdržava

5. *Jednoroditeljska obitelj*je obitelj u kojoj žive dijete odnosno djeca i jedan roditelj.

6. *Dijete* je osoba do navršenih 18 godina života.

7. *Osoba s invaliditetom* je osoba koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprečavati njezino puno i učinkovito sudjelovanje u društvu na ravnopravnoj osnovi s drugima.

8. *Dijete s teškoćama u razvoju*je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost.

9. *Starija osoba* je osoba u dobi od 65 i više godina života.

10*. Osoba potpuno nesposobna za rad*je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja

11. *Djelomično radno sposobna osoba*je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja

12. *Beskućnik*je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje

13. *Osnovne životne potrebe*su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta.

11. *Imovina*su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu

15. *Prihod*su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza.

**III. KORISNICI SOCIJALNE SKRBI**

Članak 6.

Prava iz socijalne skrbi utvrđena ovom Odlukom mogu koristiti:

* Državljani Republike Hrvatske s prebivalištem na području Općine Rešetari
* stranci sa stalnim boravkom i dugotrajnim boravištem na području Općine Rešetari
* osoba bez državljanstva s privremenim i stalnim boravkom i dugotrajnim boravištem na području Općine Rešetari

Članak 7.

Smatra se da u smislu ove Odluke osoba može sama sebe uzdržavati ako sredstva za podmirenje osnovnih životnih potreba može ostvariti sredstvima od prodaje imovine ili davanjem u zakup ili najam imovine koja ne služi njoj niti članovima njezine obitelji za podmirenje osnovnih životnih potreba i u drugim Zakonom propisanim slučajevima.

Članak 8.

Korisnici socijalne skrbi u smislu ove Odluke su samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način te druga osoba koja ispunjava uvjete propisane ovom Odlukom.

Članak 9.

Prava iz socijalne skrbi ne mogu se prenositi na drugu osobu niti nasljeđivati.

Ukoliko korisnik ili članovi kućanstva u kojem živi imaju dugovanje prema Općini Rešetari s bilo koje osnove, Općina Rešetari mu može uskratiti zahtijevano pravo, osim prava na pomoć za podmirenje troškova stanovanja.

Članak 10.

Korisnik socijalne skrbi dužan je službenoj osobi dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava i pisanom izjavom omogućiti njihovu dostupnost u postupku za priznavanje prava na novčane naknade i socijalne usluge te tijekom korištenja prava.

Za točnost podataka navedenih u zahtjevu za ostvarivanje prava iz socijalne skrbi podnositelj zahtjeva odgovara materijalno i kazneno.

**IV. PRAVA U SUSTAVU SOCIJALNE OPĆINE REŠETARI**

Članak 11.

Korisnici socijalne skrbi, mogu temeljem Zakona i ovom Odlukom ostvariti slijedeća prava u sustavu socijalne skrbi:

1. pravo na naknadu za trošak stanovanja
2. pravo na jednokratnu novčanu pomoć,
3. potpora za novorođeno dijete,
4. sufinanciranje troškova boravka djece u predškolskim ustanovama, sukladno posebnoj odluci Općinskog vijeća,
5. financiranje kupnje nastavnih materijala za učenike osnovnih škola na području Općine Rešetari
6. stipendije učenicima te redovnim i izvanrednim studentima,
7. pravo na dodjelu poklon paketa,
8. pravo na pomoć u naravi
9. pravo na potporu za podmirenje troškova pogreba.

U slučaju nužne potrebe, Načelnik Općine Rešetari može nadležnom Odjelu odobriti donošenje Rješenja o ostvarenju drugih prava iz socijalne skrbi.

Pomoći iz stavka 1. točke 1. utvrđene su sukladno Zakonu.

Pomoći i visina pomoći iz stavka 1. točke 2.-9. ovog članka ostvarivati će se sukladno proračunskim mogućnostima Općine Rešetari.

**Naknada za troškove stanovanja**

Članak 12.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja u smislu ove Odluke odnose se na:

- najamninu,

- komunalne naknade,

- troškove grijanja,

- vodne usluge,

- troškove koji su nastali zbog radova na povećanju energetske učinkovitosti zgrade.

Članak 13.

Pravo na naknadu za troškove stanovanja, u skladu s odredbama Zakona i ove Odluke, mogu ostvariti korisnici zajamčene minimalne naknade koji imaju prebivalište na području općine Rešetari, kojima je to pravo priznato rješenjem centra za socijalnu skrb ili drugog ovlaštenog tijela prema odredbama Zakona.

Članak 14.

Pravo na naknadu za troškove stanovanja priznaje se u visini od 30% iznosa zajamčene minimalne naknade priznate samcu, odnosno kućanstvu. Ako su troškovi stanovanja manji od 30% iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

Naknada za troškove stanovanja može se odobriti u novcu koji će biti isplaćen izravno na račun korisnika ili na način da Općina Rešetari djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.

Naknada za troškove stanovanja isplaćivat će se u pravilu izravno na računa korisnika (tekući, zaštićeni) ili gotovinskom uplatom.

Korisnik naknade za troškove stanovanja dužan je svaki mjesec najkasnije do desetog u mjesecu za prethodni mjesec donositi račune za troškove stanovanja, izuzev računa za trošak ogrjeva ukoliko se korisnik grije na drva.

Ako korisnik iz neopravdanih razloga ne izvršava obveze iz prethodnog stavka, neće mu biti plaćeni troškovi stanovanja za mjesec u kojem nije izvršio obvezu.

Pravo na naknadu za troškove stanovanja priznaje se od dana podnošenja zahtjeva, odnosno pokretanja postupka po službenoj dužnosti, a isplaćuje se mjesečno.

Članak 15.

Općina u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.

Iznimno od stavka 1. ovoga članka, dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

Troškovi stanovanja, osim onih navedenih u stavku 2. ovog članka, mogu se, ovisno o proračunskim mogućnostima, a sukladno Zakonu osigurati u državnom proračunu i to jedinicama lokalne samouprave koje su prema indeksu razvijenosti razvrstane u I. i II. skupinu sukladno propisu kojim se uređuje ocjenjivanje stupnja razvijenosti jedinica lokalne samouprave.

Članak 16.

Za ostvarivanje prava na naknadu za troškove stanovanja, korisnik je dužan Jedinstvenom upravnom odjelu dostaviti zahtjev za ostvarivanje prava na naknadu za troškove stanovanja uz koji je potrebno priložiti presliku rješenja Centra za socijalnu skrb kojim je korisniku odobrena zajamčena minimalna naknada te odgovarajući dokaz o postojanju obveze plaćanja troškova stanovanja.

Članak 17.

Korisnik koji je ostvario pravo na naknadu za troškove stanovanja, dužan je odmah, a najkasnije u roku osam dana, prijaviti Jedinstvenom upravnom odjelu svaku promjenu koja utječe na daljnje korištenje ili opseg prava.

U slučaju promijenjenih okolnosti koje su od utjecaja na korištenje priznatog prava, povećanje ili smanjenje iznosa pomoći priznaje se s prvim danom sljedećeg mjeseca, a gubitak prava s posljednjim danom u mjesecu u kojem je promjena nastala.

**Jednokratna novčana pomoć**

Članak 18.

Jednokratna novčana pomoć je poseban oblik pomoći samcu ili kućanstvu koji zbog podmirenja izvanrednih troškova nastalih zbog trenutačnih životnih okolnosti ( npr. elementarna nepogoda, nesreća, bolest, smrt, invalidnost i sl.) nije u mogućnosti djelomično ili u cijelosti podmiriti osnovne životne potrebe.

Članak 19.

Jednokratna pomoć odobrava se u novcu i može se odobriti jednom godišnje, a u skladu s posebnom Odlukom Općinskog načelnika koja se donosi po podnesenom zahtjevu.

Jednokratna novčana pomoć se doznačava na račun podnositelja, a ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski, ista se može uplatiti direktno na račun određenog dobavljača, pružatelja usluga ili drugog subjekta ili odobriti u naravi.

Jednokratna pomoć može se odobriti do iznosa za podmirenje potreba do 1.000,00 kuna.

Iznimno, jednokratna pomoć može se odobriti za izvanredne slučajeve u ne većem iznosu od 5.000,00 kuna (npr. za troškove liječenja).

Jednokratna pomoć može se tijekom jedne kalendarske godine odobriti istom korisniku jedan puta.

**Potpora za novorođeno dijete**

Članak 20.

Pravo na potporu za novorođeno dijete ostvaruje jedan od roditelja ili skrbnik svakog djeteta sa prebivalištem na području Općine Rešetari, uz uvjet da i novorođeno dijete ima prijavljeno prebivalište na području Općine Rešetari, do navršene prve godine života djeteta, a ista se u pravilu koristi za nabavku neophodne opreme za novorođenčad i pokrivanje drugih troškova u vezi s rođenjem djeteta.

Pomoć za novorođeno dijete uplaćuje se izravno na račun jednog od roditelja navedenog u Zahtjevu, a uvjeti, način ostvarivanja prava i visina potpore za novorođeno dijete utvrdit će se posebnim aktom donesenim na temelju odredbi ove Odluke, Zakona i drugih propisa.

**Sufinanciranje troškova boravka djece u predškolskim ustanovama**

Članak 21.

Pravo na sufinanciranje troškova boravka djece u Dječjem vrtiću Čarobni svijet u Rešetarima, ostvaruju svi roditelji, a sukladno posebnoj Odluci Općinskog vijeća Općine Rešetari.

Sufinanciranje troškova boravka djece u vrtiću ostvaruje se subvencijom u namirenju ekonomske cijene cjelovitog boravka djece u vrtiću.

Način ostvarivanja prava i visina pomoći iz stavka 2. ovog članka definirat će se posebnim aktom donesenim na temelju odredbi ove Odluke, Zakona i drugih propisa.

**Financiranje ili sufinanciranje kupnje udžbenika, drugih obrazovnih materijala i školskog pribora za učenike osnovnih škola**

Članak 22.

Financiranje ili sufinanciranje kupnje udžbenika, drugih obrazovnih materijala i školskog priboraostvaruju učenici osnovnih škola na području Općine Rešetari, a sukladno posebnoj Odluci Općinskog načelnika koja se donosi početkom svake školske godine.

Financiranje ili sufinanciranje kupnje udžbenika, drugih obrazovnih materijala i školskog priborane ostvaruju učenici koji koriste bilo koji drugi oblik financiranja ili sufinanciranja prethodno navedenog troška.

**Stipendije učenicima te redovnim i izvanrednim studentima**

Članak 23.

Pravo na financijsku pomoć u obliku učeničkih i studentskih stipendija, tijekom trajanja školske tj. akademske godine ostvaruju učenici i studenti koji imaju prebivalište na području Općine Rešetari, a u skladu s Pravilnikom o stipendijama Općine Rešetari te posebnom odlukom Općinskog načelnika koja će biti donesena početkom svake školske tj. akademske godine.

**Poklon paketi za djecu**

Članak 24.

Pravo na poklon paket imaju sva djeca u dobi od 1. godine života do zaključno s polaznicima četvrtog razreda osnovne škole, koja imaju prebivalište i stvarno boravište na području Općine Rešetari.

Vrijednost poklon paketa utvrditi će se odlukom općinskog načelnika za svaku tekuću godinu.

Poklon paketi će se dodjeljivati povodom blagdana svetog Nikole, božićnih ili uskrsnih blagdana i slično, ovisno o sredstvima osiguranim u proračunu Općine Rešetari.

**Pomoć u naravi**

Članak 25.

Pomoć u naravi korisnik ostvaruje temeljem zahtjeva koji se podnosi Jedinstvenom upravnom Odjelu u situacijama uzrokovanim prvenstveno štetom/ kvarovima na stambenim objektima osoba koje nisu u mogućnosti samostalno financirati nužne popravke, a s ciljem zaštite života i zdravlja prvenstveno starijih osoba i obitelji s malodobnom djecom.

Pomoć u naravi se doznačava na račun podnositelja, a ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski, ista se može uplatiti direktno na račun određenog dobavljača, pružatelja usluga ili drugog subjekta.

Pomoć u naravi može se odobriti u maksimalnom iznosu za podmirenje potreba do 5.000,00 kuna.

Iznimno, pomoć u naravi može se odobriti za izvanredne slučajeve u ne većem iznosu od 10.000,00 kuna (npr. za požar, poplave…).

**Podmirenje troškova pogreba**

Članak 26.

Općina Rešetari će snositi troškove pogreba u visini troškova lijesa, nadgrobnog obilježja i drugih troškova ukopa za osobe bez obitelji, odnosno rodbine, zakonskog ili ugovornog obveznika uzdržavanja temeljem sklopljenog ugovora o doživotnom ili dosmrtnom uzdržavanju, a koje su u trenutku smrti imale prebivalište na području Općine, ukoliko iste ne bude pokrio centar socijalne skrbi.

Članak 27.

Ukoliko se naknadno utvrdi da je osoba za koju su troškovi ukopa podmireni iz sredstava proračuna Općine Rešetari imala obitelj, rodbinu zakonskog ili ugovornog obveznika uzdržavanja, ili imovinu značajnije vrijednosti, Općina Rešetari će od istih ili od nasljednika imovine pokojnika zatražiti povrat sredstava.

Članak 28.

Uvjeti i način ostvarivanja prava na pokrivanje troškova pogreba i visina potpore utvrđuju se posebnim aktom donesenim na temelju odredbi ove Odluke, Zakona i drugih propisa.

**V. RAD ZA OPĆE DOBRO BEZ NAKNADE**

Članak 29.

Općina Rešetari, sukladno Zakonu, organizira rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snosi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koji je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade.

Odredba stavka 3. ovoga članka ne odnosi se na osobe iz članka 26. Zakona.

U radovima za opće dobro bez naknade osobe iz stavka 3. ovoga članka mogu sudjelovati od 60 do 90 sati mjesečno.

Članak 30.

Zavod odnosno nadležni centar za socijalnu skrb dužan je jednom mjesečno Općini dostaviti podatke o radno sposobnim ili djelomično radno sposobnim samcima korisnicima zajamčene minimalne naknade te radno sposobnim ili djelomično radno sposobnim članovima kućanstva koje je korisnik zajamčene minimalne naknade.

Općina je dužna Zavodu odnosno nadležnom centru za socijalnu skrb jednom mjesečno dostaviti podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

**VI. POSTUPAK ZA OSTVARIVANJE PRAVA I NADZOR KORIŠTENJA PRAVA IZ OVE ODLUKE**

Članak 31.

Postupak za ostvarivanje prava iz socijalnog programa Općine Rešetari pokreće se na zahtjev korisnika ili po službenoj dužnosti.

Zahtjev se predaje Jedinstvenom upravnom odjelu uz koji je potrebno priložiti dokaze o postojanju uvjeta potrebnih za ostvarivanje prava utvrđenih ovom Odlukom.

Za točnost podataka navedenih u zahtjevu za ostvarivanje prava socijalne skrbi iz ove Odluke podnositelj odgovara materijalno i kazneno.

Prilikom predaje zahtjeva, podnositelj zahtjeva predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje privolu službenoj osobi da iste ima pravo provjeravati, obrađivati, čuvati i koristiti u skladu sa Zakonom o zaštiti osobnih podataka i drugim važećim propisima, a u svrhu obrade i odlučivanja po zahtjevu.

Članak 32.

Jedinstveni upravni odjel izvršit će uvid u dostavljenu dokumentaciju, po službenoj dužnosti provjeriti činjenice navedene u zahtjevu i predanoj dokumentaciji te pribaviti eventualne potrebne dokaze u postupku, a zatim i odlučiti o osnovanosti zahtjeva podnositelja, u vezi čega će podnositelju zahtjeva izdati pisano rješenje.

Jedinstveni upravni odjel može odlučiti da se posebno ispitaju relevantne činjenice i okolnosti od kojih ovisi ostvarivanje pojedinačnog prava, posjetom obitelji podnositelja zahtjeva - korisnika ili na drugi odgovarajući način.

Članak 33.

O priznavanju prava na naknadu za troškove stanovanja odlučuje Jedinstveni upravni odjel rješenjem sukladno Zakonu i ovoj Odluci.

O priznavanju prava iz članaka 12., 18., 20., 22., 23., 24., 25. i 26. sukladno posebnoj Odluci Općinskog načelnika, odlučuje Jedinstveni upravni odjel rješenjem.

O priznavanju prava iz članka 21., sukladno posebnoj Odluci Općinskog vijeća, odlučuje Jedinstveni upravni odjel rješenjem.

Rješenja iz prethodnog stavka donosi se u roku petnaest (15) dana od dana podnošenja urednog zahtjeva ili utvrđenja svih činjenica koje mogu utjecati na donošenje Rješenja, ako zakonom nije drukčije propisano.

Članak 34.

Tijekom ostvarivanja pojedinog prava iz ove Odluke, korisnik je dužan, odmah, a najkasnije u roku od 8 dana obavijestiti Jedinstveni upravni odjel o svakoj promjeni, odnosno novonastaloj činjenici za koju sazna te pretpostavci da mogu utjecati na ostvarivanje prava propisanih ovom Odlukom.

Ako se promijene okolnosti o kojima ovisi ostvarivanje pojedinog prava iz socijalne skrbi, Jedinstveni upravni odjel će donijeti novo rješenje ili ukinuti pravo iz ove Odluke.

Prema potrebi, Jedinstveni upravni odjel može, radi provjere, od korisnika prava socijalne skrbi za vrijeme korištenja prava, zatražiti nove isprave i dokaze radi utvrđivanja postojanja okolnosti o kojima ovisi ostvarivanje prava na socijalnu skrb.

Članak 35.

Korisnik može istovremeno ostvarivati više pojedinačnih prava, odnosno oblika pomoći ako njihovo istodobno ostvarivanje ne proturječi ovoj Odluci i svrsi za koju je namijenjeno.

Navedena prava korisnik može ostvarivati sve dok postoje uvjeti temeljem kojih se pravo priznaje.

Osoba koja ostvaruje prava iz ove Odluke ne može korištenjem ovih prava postići bolji materijalni položaj od osobe koja sredstva za život stječe radom ili na temelju prava koja proizlaze iz rada.

Promjena prebivališta izvan općine Rešetari ima za posljedicu gubitak prava definiranih ovom Odlukom i to od dana promjene prebivališta.

Članak 36.

Tijelo koje je izdalo Rješenje o priznavanju prava iz ove Odluke ima pravo nadzirati da li se sredstva odobrena za ostvarivanje prava sukladno odredbama ove Odluke koriste u svrhu za koju su namijenjena.

Ako prije pravomoćnosti rješenja o priznavanju naknade iz ove Odluke, umre osoba o čijem se pojedinačnom pravu rješava na temelju ove Odluke, postupak se obustavlja.

Članak 37.

Korisnik koji je ostvario neko pravo iz socijalne skrbi propisano ovom Odlukom, dužan je nadoknaditi štetu, ako je:

- na temelju neistinitih ili netočnih podataka za koje je on ili njegov skrbnik znao ili je morao znati da su neistiniti, odnosno netočni ili je na drugi protupravan način ostvario pravo koje mu ne pripada,

-ostvario pravo zbog toga što on ili njegov skrbnik nije prijavio promjenu koja utječe na gubitak ili opseg prava za koju je on odnosno njegov skrbnik znao ili je morao znati.

Članak 38.

Protiv rješenja kojim se odlučuje o pravu na socijalnu skrb utvrđenu ovom Odlukom dopuštena je žalba, a ista se podnosi nadležnom upravnom tijelu Brodsko-posavske županije.

Članak 39.

Jedinstveni upravni odjel dužan je voditi evidenciju i dokumentaciju o priznatim pravima u sustavu socijalne skrbi propisanim Zakonom, posebnim propisima, ovom Odlukom i drugim aktima Općine.

Jedinstveni upravni odjel dužan je o podacima o korisnicima i naknadama iz sustava socijalne skrbi iz evidencije i dokumentacije iz stavka 1. ovoga članka izraditi godišnje izvješće.

Jedinstveni upravni odjel dužan je Brodsko-posavskoj županiji, nadležnom upravnom odjelu dostaviti godišnje izvješće iz stavka 2. ovoga članka u elektroničkom obliku u računalnom programu u vlasništvu Ministarstva, a Brodsko-posavska županija dužna je objediniti i potvrditi dostavljena godišnja izvješća jedinica lokalne samouprave te ih dostaviti Ministarstvu u elektroničkom obliku u računalnom programu u vlasništvu Ministarstva.

**VII. PRIJELAZNE I ZAVRŠNE ODREDBE**

Članak 40.

Nadležni Odjel dužan je pratiti ostvarenje prava iz ove Odluke, na propisan način voditi evidenciju i dokumentaciju o ostvarivanju prava u sustavu socijalne skrbi propisanih ovom Odlukom te pratiti usklađenje Proračuna Općine Rešetari s potrebnim sredstvima za ostvarenje prava iz ove Odluke.

Članak 41.

Danom stupanja na snagu ove Odluke, prestaje važiti Odluka o socijalnoj skrbi općine Rešetari („Službeni glasnik Općine Rešetari 3/15).

OPĆINA REŠETARI

OPĆISKO VIJEĆE

KLASA: PREDSJEDNICA OPĆINSKOG VIJEĆA

URBROJ: Milka Perković

Rešetari, \_\_\_\_ 2022. godine